Item, leven getruwen, wy besorgen uns wol, dat wy villichte mit hern Cristern upp unsir fruwen dach lichtemysse negestvolgende tor Narwe [nicht] tosampne komen en konnen von unstedicheit desses wynters, alz sigh de noch anlecht. Ditt hebbe wy ok hern Cristern geschreven und em enen andern dach vorstaen laten in unsirm breve, den wy mit den Nowgrader Ruszen upp sunte Johannis baptisten dach to middenenzomere negestvolgende tor Narwe upgenomen hebben, und dat wy denne darsulvest dencken to wesende in eigener personen. Is dat he de tiidt und stede ok wert beleven, so hebbe wy en gebeden, dat he alle schelinge und twedracht, tusschen jw und em gawant, in fruntliker leve und gedult so lange wolle bestaen laten, und hebben en des vort umb en unvortogen beschreven antwort gebeden. So uns dat kummet, sall jw ok wol to wetende werden.